RESPUBLIKA ILMIY-TADQIQOT, LOYIHA VA KONSTRUKTORLIK TAShKILOTLARINING XODIMLARNI YoLLAShNING KONTRAKT TIZIMIGA OʻTIShI TOʻGʻRISIDA
(resolution, 1996-05-17)

Respublikaning ilmiy-tadqiqot imkoniyatidan samarali foydalanish, ilmiy, loyiha konstruktorlik tashkilotlari xodimlari mehnatini ragʻbatlantirish, ilmiy tadqiqotlarning sifati va samaraliligi uchun ularning masʼuliyatini oshirish maqsadida Vazirlar Mahkamasi qaror qiladi: 1.Quyidagilar tasdiqlansin: ilmiy-tadqiqot, loyiha va konstruktorlik tashkilotlarida xodimlarni yollashning kontrakt tizimi toʻgʻrisidagi Nizom 1-ilovaga muvofiq ilmiy-tadqiqot, loyiha va konstruktorlik tashkilotlarining xodimlarni yollashning kontrakt tizimiga oʻtishi tartibi 2-ilovaga muvofiq; ilmiy-tadqiqot, loyiha va konstruktorlik tashkilotlarida ilmiy xodimlar lavozimlarini egallash boʻyicha tanlovlar oʻtkazish tartibi 3-ilovaga muvofiq. 2. Respublikaning koʻrsatib oʻtilgan muassasalarida barcha toifalardagi xodimlarni yollashning kontrakt tizimi joriy qilinsin. Kontrakt tizimiga oʻtish 1993-1994-yillar mobaynida amalga oshirilsin. 3. Oʻzbekiston Respublikasi Fan va texnika davlat qoʻmitasi: idoraviy mansubligidan qatʼiy nazar, ilmiy-tadqiqot, loyiha va konstruktorlik tashkilotlarining xodimlarni yollashning kontrakt tizimiga oʻtishi jadvalini bir oy muddatda ishlab chiqsin va tasdiqlasin; muassasalar va tashkilotlar tomonidan ilmiy-texnika sohasi xodimlarining huquqlarini eʼtiborga olmaslikka va kamsitishga yoʻl qoʻyilmagan holda yollashning kontrakt shakliga oʻtish toʻgʻrisidagi nizomga va tartibga qatʼiy rioya qilinishini nazorat etishni taʼminlasin. 4. Ilmiy-tadqiqot, loyiha va konstruktorlik tashkilotlariga ega boʻlgan vazirliklar va idoralar bir oy muddatda tarmoq normativ hujjatlarini ushbu qaror bilan tasdiqlangan nizomga muvofiqlashtirsinlar. 5. Qarorning bajarilishini nazorat qilish Bosh vazirning oʻrinbosari oʻrtoq M.Q. Qoraboyev zimmasiga yuklatilsin. 1. Ushbu Nizom idoraviy mansubligidan qatʼi nazar, ilmiy-tadqiqot, loyiha, konstruktorlik tashkilotlari va muassasalarining (bundan keyin matnda ilmiy tashkilotlar deb yuritiladi) barcha toifadagi xodimlariga, shuningdek oliy oʻquv yurtlarining ana shunday boʻlinmalari xodimlariga nisbatan joriy etiladi. 2. Kontrakt tizimi respublikaning ilmiy imkoniyatidan samarali foydalanish, ilmiy tashkilotlar xodimlarining mehnatini ragʻbatlantirish, ilmiy-tadqiqot ishlarining sifati va samaraliligi uchun ularning masʼuliyatini oshirish maqsadida joriy qilinadi. 3. Ushbu Nizom doirasida mehnat jarayonlari, sharoitlari va natijalari boʻyicha ilmiy tashkilot bilan yollanayotgan xodim oʻrtasida yozma ravishda tuzilgan mehnat shartnomasi kontrakt hisoblanadi. Ilmiy xodimlarni yollashda va xodimlarni ilmiy xodim lavozimlaridan boshqa lavozimlarga yollashda tuziladigan kontrakt namunalari ilova qilinadi (1 va 2-shakllar)*. 4. Ushbu Nizom ilmiy tashkilotlardagi kontraktlar tushunchasini, ularning tomonlarini va shartlarini aniqlab beradi. 5. Kontrakt ishga yollash va mehnat natijalaridan foydalanish boʻyicha uni tuzuvchi tomonlar uchun oʻzaro foydali shartlarda shartnoma tuzish imkoniyatini belgilaydi. 6. Ilmiy lavozimlarni (kichik ilmiy xodim va ilmiy xodim lavozimlari bundan mustasno) egallash uchun ilmiy xodimlarning tanlov ishlari ular bilan kontrakt tuzishning zaruriy sharti hisoblanadi. Ishlab chiqarish zaruriyati taqozo etgan hollarda davomli kasalligi, uzoq muddatli xizmat safari, mehnat taʼtili va boshqa sabablar tufayli vaqtincha ishlamayotgan, lavozimlari qonuniy asosda saqlanib qoladigan xodimlarning vazifasini bajarib turish uchun ishlamayotgan xodimning vazifasi vaqtincha bajarib turiladigan davrga tanlov oʻtkazilmasdan kontrakt tuzishga yoʻl qoʻyiladi. 7. Kontrakt, odatda, muayyan muddatga (koʻpi bilan 5 yilga) yoki muayyan ishni bajarish muddatiga (ilmiy dasturni, loyihani, xoʻjalik shartnomasi boʻyicha ishlarni va boshqalarni bajarish davriga) tuziladi. 8. Kontrakt tomonlarning kelishuvi bilan belgilangan kundan boshlab lavozimga tayinlash haqida buyruq chiqarilishi uchun asos boʻladi va kontrakt imzolangan vaqtdan boshlab kuchga kiradi. 9. Kontrakt yozma shaklda tuziladi va uni tomonlar imzolaydi. Kontrakt matni ikki nusxada — har qaysi tomon uchun bittadan tuziladi. 10. Kontraktda uni tuzish, shuningdek, bekor qilish shartlari, uning amal qilish muddati, tomonlarning huquqi, vazifalari va masʼuliyati, mehnatga haq toʻlash va uni tashkil etish shartlari, ijtimoiy-maishiy hamda tomonlar zarur deb hisoblaydigan boshqa shart-sharoitlar aks ettiriladi. 11. Kontrakt tuzuvchi tomonlar shundan kelib chiqishlari kerakki, maʼmuriyat xodimdan kontraktda koʻzda tutilmagan vazifalarni (ishlarni) bajarishni talab qilishga haqli emas. 12. Kontrakt tuzuvchi xodimga fan sohasi xodimlari uchun amaldagi qonun hujjatlari bilan belgilangan imtiyozlar va kafolatlar, huquq va vazifalar toʻliq joriy etiladi. 13. Kontrakt boʻyicha ishga qabul qilinadigan xodimning ish haqi Oʻzbekiston Respublikasining amaldagi qonun hujjatlarida mazkur lavozim uchun koʻzda tutilgan lavozim maoshi miqdoridan kam boʻlmasligi kerak. Kontraktda ish haqi miqdorlarini oshirish yoki kamaytirish, qoʻshimcha haq va mukofotlar belgilash shartlari belgilab qoʻyilishi mumkin. 14. Kontrakt tuzishda tomonlar amaldagi qonun hujjatlarida belgilanmagan qoʻshimcha imtiyozlarni (foyda hisobiga toʻlovlarni, har yilgi mehnat taʼtili vaqtida moddiy yordam koʻrsatishni, kontrakt xodimga oraliq boʻlmagan sabablar bilan, shu jumladan, yosh yoki kasallik boʻyicha pensiyaga chiqish munosabati bilan toʻxtatilgan taqdirda pul kompensatsiyalari toʻlashni nazarda tutishlari mumkin. 15. Tomonlarning kelishuvi boʻyicha kontraktda ish vaqti va dam olish tartibi belgilanishi mumkin. Bunda har yilgi mehnat taʼtilining qonunda belgilangan muddati kamaytirilishi mumkin emas. 16. Kontrakt boʻyicha ishlash natijalari umuman yoki uning alohida bosqichlari boʻyicha ilmiy kengash yoki uning qaroriga binoan tuzilgan ekspert komissiyasi tomonidan ilmiy ekspertizadan oʻtkaziladi. Ekspertizani oʻtkazish tartibi, muddatlari, ekspert komissiyasining tarkibi ilmiy kengash tomonidan belgilanadi. Kontraktda qilingan ishlar toʻgʻrisida xodimlar tomonidan hisobotlar topshirish muddatlari, tartibi va shakli belgilab qoʻyiladi. 17. Kontraktning shartlari (mazmuni) tomonlarning faqat yozma kelishuvlariga binoan oʻzgartirilishi yoki toʻldirilishi mumkin. 18. Kontrakt mehnat toʻgʻrisidagi qonun hujjatlarida nazarda tutilgan asoslar boʻyicha ham, kontraktda nazarda tutilgan asoslar boʻyicha ham muddatidan oldin bekor qilinishi yoki toʻxtatilishi mumkin. Kontrakt unda belgilangan shartlar boʻyicha bekor qilingan taqdirda xodimni ishdan boʻshatish Oʻzbekiston Respublikasining Mehnat toʻgʻrisidagi qonunlar kodeksi 36-moddasining 1-bandi boʻyicha amalga oshiriladi (tomonlarning kelishuvi boʻyicha). 19. Kontraktning amal qilishi toʻxtagandan keyin tomonlarning kelishuvi boʻyicha, ilgarigi shartlar asosida uning muddati uzaytirilishi yoki u yangi shartlar asosida yangi muddatga qayta tuzilishi mumkin. Kontrakt muddatining tugashi, agar uning muddati uzaytirilmagan yoki u qayta tuzilmagan boʻlsa, xodimni Oʻzbekiston Respublikasining Mehnat toʻgʻrisidagi qonunlar kodeksi 36-moddasining 2-bandi boʻyicha ishdan boʻshatish uchun asos boʻladi. 20. Agar kontrakt muddati tugagan boʻlsa va tomonlardan birontasi ham mehnat munosabatlarining toʻxtatilishini talab qilmasa, bunday holda kontrakt ilgarigi shartlar boʻyicha bir yilga yoki kontraktda nazarda tutilgan boshqa muddatga uzaytirilgan hisoblanadi. Ushbu muddat tugagach kontrakt Oʻzbekiston Respublikasining Mehnat toʻgʻrisidagi qonunlar kodeksi 36-moddasining 2-bandiga asosan uzaytirilishi, qayta tuzilishi yoki toʻxtatilishi kerak. 21. Yollashning kontrakt shakli joriy etilishi ilmiy muassasalar xodimlarni attestatsiyadan oʻtkazishning ilgari belgilangan tartibini bekor qiladi. 22. Tomonlar oʻrtasidagi mehnat nizolari Oʻzbekiston Respublikasining amaldagi qonun hujjatlari bilan belgilangan tartibda koʻrib chiqiladi. Ilmiy tashkilotlarning xodimlarni yollashning kontrakt tizimiga oʻtishi tartibi ilmiy-tadqiqot, loyiha va konstruktorlik tashkilotlarida xodimlarni yollashning kontrakt tizimi toʻgʻrisidagi nizomga muvofiq quyidagi izchillikda amalga oshiriladi: 1. Ilmiy tashkilotning rahbari yollashning kontrakt tizimiga oʻtish jadvaliga muvofiq uni amalga kiritish toʻgʻrisida buyruq chiqaradi va ikki oydan iborat boʻlgan tayyorgarlik koʻrish davrini belgilaydi. 2. Tayyorgarlik koʻrish davrida: tashkilot xodimlari bilan kontraktlar tuzish, xodimlarni yollashning kontrakt tizimi toʻgʻrisidagi nizom bilan tanishtirish yuzasidan tushuntirish ishlari olib boriladi; ilmiy-tadqiqot ishlarining mavzui, ularni bajarish bosqichlari va muddatlari, mavzular boʻyicha mablagʻ bilan taʼminlash manbalari, rejalashtirilayotgan mehnatga haq toʻlash fondi aniqlanadi, qoʻshimcha ishlarni bajarganlik ular sifatining yuqoriligi va boshqalar uchun qoʻshimcha haq toʻlash maqsadida mehnatga haq toʻlash fondining zaxiralari belgilanadi; Vazirlar Mahkamasining “1993-yil 1-yanvardan boshlab mehnatga haq toʻlashning yagona tarif setkasini joriy etish toʻgʻrisida” 1992-yil 26-dekabragi 590-son qaroriga koʻra yagona tarif setkasi asosida shtat jadvali va eng kam lavozim maoshlari aniqlanadi. 3. Kontrakt tuzishdan oldin ilmiy xodimlar tanlov asosida tanlanadi. Tanlov ilmiy-tadqiqot, loyiha va konstruktorlik tashkilotlarida ilmiy xodimlarning lavozimlarni egallash boʻyicha tanlovlarni oʻtkazishning tasdiqlangan tartibiga binoan amalga oshiriladi. 4. Tegishli lavozimga ilgari qabul qilingan (tanlov boʻyicha oʻtgan) xodimlarning kontrakt tizimiga oʻtishiga mehnatning asosiy sharoitlarini oʻzgartirish sifatida qaraladi va u Oʻzbekiston Respublikasining Mehnat toʻgʻrisidagi qonunlar kodeksining 32-moddasida nazarda tutilgan tartibda amalga oshiriladi. Qayd etilgan xodimlar kontrakt tizimiga oʻtish toʻgʻrisida kamida ikki oy oldin shaxsan imzo chektirgan holda xabardor qilinadilar. Ushbu muddat tugagandan keyingina tanlovlar oʻtkazishga yoʻl qoʻyiladi. 1. Ilmiy xodimlar lavozimlarini egallash tanlov asosida amalga oshiriladi. Tanlovdan oʻtish laboratoriya mudiri, shuʼba mudiri, bosh ilmiy xodim, yetakchi ilmiy xodim, katta ilmiy xodim lavozimlarini egallash uchun ilmiy xodimlar bilan kontraktlar tuzishning dastlabki zaruriy sharti hisoblanadi. 2. Bosh va yetakchi ilmiy xodimlar lavozimlarini egallashda Oʻzbekiston Respublikasi Fanlar akademiyasi va Oʻzbekiston Qishloq xoʻjaligi fanlari akademiyasining akademiklari va muxbir aʼzolari bilan (ularning koʻrsatilgan lavozimlarga nechanchi marta qabul qilinayotganlaridan qatʼiy nazar); kichik ilmiy xodim va ilmiy xodim lavozimlarini egallashda tanlovdan oʻtmasdan kontraktlar tuziladi. 3. Ilmiy-tadqiqot, loyiha yoki konstruktorlik tashkiloti (bundan keyin ilmiy tashkilot deb yuritiladi) rahbarining qaroriga koʻra ilmiy xodimlarni oʻrindoshlik boʻyicha ishga qabul qilish tanlov oʻtkazilmasdan Kontrakt asosida amalga oshirilishi mumkin. 4. Tanlovda quyidagilar ishtirok etishlari mumkin: bosh va yetakchi ilmiy xodimlar lavozimlarini egallash uchun — fan doktori ilmiy darajasi boʻlgan shaxslar; ilmiy boʻlimlar, laboratoriyalar, shuʼbalar mudirlari, katta ilmiy xodimlar lavozimlarini egallash uchun — odatda, fan doktori ilmiy darajasi boʻlgan, kamdan-kam hollarda — fan nomzodi ilmiy darajasi boʻlgan shaxslar. 5. Ilmiy tashkilot tanlov haqida uning oʻtkazilishidan kechi bilan bir oy oldin vaqtli matbuot orqali manfaatdor muassasalar, idoralar, oʻquv yurtlari va boshqalarga xabar berish yoʻli bilan eʼlon qiladi, bunda lavozim, talab qilinadigan ixtisos va malaka, hujjatlarni topshirish muddatlari va boshqa talablar koʻrsatiladi. 6. Tanlovga qatnashishni xohlovchi shaxs ilmiy tashkilot rahbari nomiga ariza beradi. Arizaga quyidagi hujjatlar ilova qilinadi; kadrlarni hisobga olish boʻyicha shaxsiy varaqa, oliy maʼlumot, ilmiy darajalar va ilmiy unvonlar toʻgʻrisidagi diplomlarning nusxalari, ilmiy asarlar va ixtirolarning roʻyxati. Agar tashkilotda tanlovda ishtirok etadigan xodimning shaxsiy hujjatlar jildi boʻlsa, u holda arizaga faqat ilmiy asarlar va ixtirolar roʻyxati ilova qilinadi. Tanlovda ishtirok etadigan shaxslar ilmiy tashkilot yoki alohida nufuzli mutaxassis tomonidan oʻzlarining ilmiy faoliyati toʻgʻrisida berilgan taqrizni taqdim etishlari mumkin. 7. Ilmiy tashkilot tanlov qatnashchilarining roʻyxatini ilmiy kengash majlisidan 10 kun oldin eʼlon qiladi. 8. Ilmiy tashkilotning ilmiy kengashi tanlov eʼlon qilingan lavozimni egallash uchun nomzodni yashirin ovoz berish yoʻli bilan saylaydi. Yashirin ovoz berishni oʻtkazish uchun ilmiy kengash hisoblash komissiyasini saylaydi. Mazkur lavozimga tanlovda qatnashuvchi barcha shaxslar yashirin ovoz berish uchun bitta byulletenga kiritiladilar. Kengashning tanlov natijalari toʻgʻrisidagi qarori ovoz berishda kengash aʼzolarining uchdan ikki qismi qatnashgan taqdirda haqiqiy hisoblanadi. Ovoz berish “roziman” yoki “rozi emasman” soʻzini oʻchirish bilan ifodalanadi. Eng koʻp ovoz olgan va ovoz berishda qatnashgan kengash aʼzolarining yarmidan koʻpi uning uchun ovoz bergan nomzod saylangan hisoblanadi. 9. Tanlovda qatnashgan nomzodlardan birontasi ham koʻrsatilgan miqdorda ovoz olmagan taqdirda tanlov oʻtkazilmagan hisoblanadi. Ovozlar soni teng boʻlib qolgan hollarda ilmiy kengash raisining qaroriga binoan ovoz berish takroran oʻtkazilishi mumkin. Hisoblash komissiyasining bayonnomasi ilmiy kengash tomonidan tasdiqlanadi. 10. Tanlovda qatnashishga qoʻyilgan shaxslar oʻzlarining nomzodlari muhokama qilinayotganda ilmiy kengash majlisida qatnashish, savollarga javob qaytarish va zarur tushuntirishlar berish huquqiga egadirlar. 11. Agar tanlovga qoʻyilgan shaxs kengash aʼzosi boʻlsa, u ovoz berishda qatnashmaydi va kvorumni aniqlashda hisobga olinmaydi. 12. Ilmiy xodimlarni tanlov boʻyicha saylash oʻtkazilayotgan ilmiy kengash majlisida bayonnoma yuritiladi.